**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Θεατρικού Οργανισμού Κύπρου του 2023 Νόμος του 2023»**

**Παρόντες:**

 Χρύσης Παντελίδης, αναπλ. πρόεδρος Σωτήρης Ιωάννου

 Χάρης Γεωργιάδης Ηλίας Μυριάνθους

 Ονούφριος Κουλλά Αλέκος Τρυφωνίδης

 Άριστος Δαμιανού **Μη μέλη της επιτροπής:**

 Αντρέας Καυκαλιάς Σταύρος Παπαδούρης

 Χρίστος Χριστοφίδης

 Η Κοινοβουλευτική Επιτροπή Οικονομικών και Προϋπολογισμούμελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 13 και 20 Μαρτίου 2023. Στην πρώτη συνεδρίαση της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών και του Υπουργείου Παιδείας, Αθλητισμού και Νεολαίας, καθώς και η πρόεδρος του διοικητικού συμβουλίου του Θεατρικού Οργανισμού Κύπρου (ΘΟΚ).

 Σημειώνεται ότι στο πλαίσιο της συζήτησης του νομοσχεδίου παρευρέθηκε επίσης η πρόεδρος της επιτροπής κ. Χριστιάνα Ερωτοκρίτου και το μέλος της κ. Σάβια Ορφανίδου.

 Ο προϋπολογισμός του ΘΟΚ για το 2023 είναι ισοσκελισμένος και προβλέπει συνολικές δαπάνες ύψους €6.432.583 και έσοδα του ίδιου ύψους, τα οποία θα προέλθουν από κρατική χορηγία (€5.175.000), άλλες χορηγίες και συνεισφορές (€340.000), παραστάσεις και περιοδείες (€693.383), ενοίκια (€78.000) και διάφορες εισπράξεις (€146.200).

 Σύμφωνα με τα κατατεθέντα στοιχεία, οι συνολικές δαπάνες του ΘΟΚ αφορούν στα ακόλουθα:

1. Διαχειριστικά έξοδα (€1.217.223).
2. Λειτουργία σκηνών (€4.537.600).
3. Θεατρική ανάπτυξη (€467.760).
4. Μη προβλεπόμενες δαπάνες και αποθεματικό (€210.000).

 Στο πλαίσιο της συζήτησης του θέματος η πρόεδρος του διοικητικού συμβουλίου του ΘΟΚ δήλωσε μεταξύ άλλων τα ακόλουθα:

* + - 1. Ο ΘΟΚ από τον Ιούνιο του έτους 2022 υπάγεται στο Υφυπουργείο Πολιτισμού. Ο οργανισμός προσβλέπει στην αγαστή συνεργασία με τον νέο Υφυπουργό Πολιτισμού προς όφελος της περαιτέρω ανάπτυξης του πολιτισμού και του θεάτρου στην Κύπρο.
			2. Ο οργανισμός συνεχίζει απρόσκοπτα τη θεατρική δημιουργία, με στόχο την περαιτέρω ανάπτυξη και στήριξη των δομών του κρατικού θεάτρου, ενώ προγραμματίζεται η διεύρυνση των δράσεών του μέσω της νέας στρατηγικής για εκσυγχρονισμό της υφιστάμενής του δομής, καθώς και υλοποίηση της πολιτιστικής του πολιτικής.
			3. Το εύρος της ρεπερτοριακής πολιτικής του οργανισμού συνεχίζει να αναπτύσσεται από τις τέσσερις σκηνές του, ενώ σημαντική συμβολή στη θεατρική δραστηριότητα του οργανισμού διαδραματίζει και η κινητή μονάδα θεάτρου «Εκτός Έδρας», με την οποία ενισχύεται η πρόσβαση του κοινού στο θέατρο.
			4. Στο πλαίσιο των δραστηριοτήτων του οργανισμού που αφορούν στη θεατρική ανάπτυξη του κρατικού θεάτρου περιλαμβάνονται η διοργάνωση του Φεστιβάλ Σχολικού Θεάτρου, σε συνεργασία με το Υπουργείο Παιδείας, Αθλητισμού και Νεολαίας, και του Φεστιβάλ Ερασιτεχνικού Θεάτρου, καθώς και η συμμετοχή του οργανισμού σε σχετικά με το θέατρο ευρωπαϊκά προγράμματα, που επιχορηγούνται από κοινοτικούς πόρους.
			5. Η κρατική χορηγία προς τον ΘΟΚ για το έτος 2023 είναι μειωμένη σε σχέση με το έτος 2022, λόγω της μεταφοράς από τον προϋπολογισμό του ΘΟΚ στον προϋπολογισμό του Υφυπουργείου Πολιτισμού της κρατικής χορηγίας που προορίζεται για το Σχέδιο Επιχορηγήσεων ΘΥΜΕΛΗ, καθώς και για το Κυπριακό Κέντρο Διεθνούς Ινστιτούτου Θεάτρου.
			6. Ο οργανισμός έχει ολοκληρώσει την κατάρτιση του οργανογράμματός του, το οποίο έχει υποβάλει για εξέταση στο Υπουργείο Οικονομικών και στο Υφυπουργείο Πολιτισμού. Η έγκριση και υλοποίησή του είναι απαραίτητο όπως ολοκληρωθεί εντός του τρέχοντος έτους.

 Στο στάδιο της εξέτασης του υπό αναφορά προϋπολογισμού, την επιτροπή απασχόλησαν μεταξύ άλλων ζητήματα που αφορούν στη διευθυντική δομή του ΘΟΚ και στη δημιουργία δραματικής σχολής από τον ΘΟΚ.

 Περαιτέρω, η επιτροπή ζήτησε από το Υπουργείο Οικονομικών την κατάθεση γραπτής ενημέρωσης αναφορικά με το χρονοδιάγραμμα εξέτασης και έγκρισης του νέου οργανογράμματος του ΘΟΚ από το υπουργείο, καθώς και για το ζήτημα της αναβάθμισης/ανέλιξης των θέσεων του οργανισμού της Κλίμακας Α2-5-7.

 Συναφώς, η πρόεδρος του διοικητικού συμβουλίου ΘΟΚ, τοποθετούμενη επί των τεθέντων από την επιτροπή θεμάτων, δήλωσε ότι στο παρόν στάδιο η θέση γενικού διευθυντή στον ΘΟΚ είναι κενή, ενώ η ίδια εκτελεί, παράλληλα, καθήκοντα αναπληρώτριας γενικής διευθύντριας. Στο πλαίσιο της ετοιμασίας του νέου οργανογράμματος του ΘΟΚ και λαμβάνοντας υπόψη ότι η ανώτατη διευθυντική θέση στα κρατικά θέατρα άλλων χωρών είναι η θέση του καλλιτεχνικού διευθυντή, αποφασίστηκε η επαναφορά της θέσης του Γενικού Καλλιτεχνικού Διευθυντή, η οποία θα είναι με σύμβαση διάρκειας πέντε ετών. Ο Γενικός Καλλιτεχνικός Διευθυντής θα είναι αρμόδιος για το ρεπερτόριο, καθώς και για ορισμένα εκ των καθηκόντων του γενικού διευθυντή. Δεδομένου ότι η θητεία του Γενικού Καλλιτεχνικού Διευθυντή θα είναι καθορισμένης διάρκειας, κρίθηκε επίσης αναγκαία η επαναφορά της μόνιμης θέσης Προϊστάμενου Διοίκησης, προκειμένου να διασφαλίζεται η απρόσκοπτη λειτουργία του οργανισμού. Ο Προϊστάμενος Διοίκησης θα είναι υφιστάμενος του Γενικού Καλλιτεχνικού Διευθυντή, ενώ θα ανατεθούν σε αυτόν και μέρος των καθηκόντων του γενικού διευθυντή.

 Σε σχέση με το ζήτημα της δημιουργίας δραματικής σχολής, η ίδια αξιωματούχος δήλωσε ότι έχουν καταβληθεί επί σειρά ετών προσπάθειες εκ μέρους του διοικητικού συμβουλίου του οργανισμού για τη δημιουργία δραματικής σχολής από τον ΘΟΚ, ωστόσο δεν υπήρξε θετική ανταπόκριση εκ μέρους του κράτους. Ο ΘΟΚ θα συνεχίσει την προσπάθεια και προς τον σκοπό αυτό περιλαμβάνεται στον προϋπολογισμό του σχετική συμβολική πρόνοια ύψους €10.

 Σημειώνεται ότι, στο πλαίσιο ευρύτερης συζήτησης που διεξήχθη αναφορικά με γενικότερη πρακτική που εφαρμόζεται από τα πλείστα νομικά πρόσωπα δημοσίου δικαίου για κάλυψη της ιατροφαρμακευτικής περίθαλψης των εργοδοτουμένων, η επιτροπή αποφάσισε όπως, κατ’ αναλογία σχετικής ρύθμισης που ενσωματώθηκε με απόφαση της ολομέλειας του σώματος στους προϋπολογισμούς άλλων νομικών προσώπων δημοσίου δικαίου, περιληφθεί και στον υπό αναφορά προϋπολογισμό σχετική πρόνοια βάσει της οποίας να απαγορεύεται η διενέργεια οποιασδήποτε δαπάνης από τον ΘΟΚ για σκοπούς κάλυψης της συνεισφοράς εργοδότη σε ιδιωτική ασφαλιστική εταιρεία για την ιατροφαρμακευτική περίθαλψη των εργοδοτουμένων στον οργανισμό, άμα τη λήξει των υφιστάμενων συμβατικών υποχρεώσεων.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου, όπως αυτό έχει τροποποιηθεί σύμφωνα με τα πιο πάνω, κατά τη συζήτηση του θέματος στην ολομέλεια του σώματος..

28 Μαρτίου 2023

Αρ. Φακ.: 23.01.064.004-2023

ΣΧΚ/ΑΚ

ΚΠ

ΧΜ

Β.Μιχ.